C 498/30
BG
Официален вестник на Европейския съюз
30.12.2022 г.
Становище на Европейския комитет на регионите — Към структурно приобщаване на градовете и регионите в 27-ата конференция на страните по Рамковата конвенция на ООН по изменение на климата (РКООНИК) (2022/C 498/06)
Докладчик:
Alison GILLILAND (IE/ПЕС), член на Градския съвет на Дъблин
Отправен документ:
Прогнозно становище
ПОЛИТИЧЕСКИ ПРЕПОРЪКИ ЕВРОПЕЙСКИЯТ КОМИТЕТ НА РЕГИОНИТЕ (КР)
Неотложно широкообхватно реагиране на извънредната ситуация в областта на климата чрез ефективно съчетаване на мерките за адаптиране и за смекчаване на последиците от изменението на климата посредством многостепенни действия 1. изразява своята дълбока загриженост относно констатациите на шестия доклад за оценка на Междуправителствения комитет по изменение на климата (МКИК), в който се подчертава как свързаните с климата опасности значително са увредили екосистемите по целия свят, с което допълнително се потвърждава, че много от последиците от изменението на климата вече са необратими; отбелязва включените в доклада сведения, които показват, че настоящите мерки за адаптиране към изменението на климата често пъти са неефективни поради недостатъчно финансиране и лошо планиране, което би могло да бъде разрешено чрез по-приобщаващо управление; 2. подчертава, че в докладите на МКИК се признава, че местните и регионалните власти (МРВ) са ключови участници в осъществяването на решенията във връзка с адаптирането и смекчаването на последиците от изменението на климата; припомня, че МРВ отговарят за прилагането на 70 % от мерките за смекчаване на последиците от изменението на климата и 90 % от мерките за адаптиране към него (1); подчертава, че тези решения трябва да бъдат предоставени от МРВ и в сътрудничество с тях като пряка ответна реакция на рисковете, свързани с изменението на климата, които засягат селата, малките и големите градове и прилежащите им региони, всеки от които се отличава със собствен специфичен климатичен контекст; подчертава, че над един милиард души в ниско разположени населени места са изправени пред опасности като покачване на морското равнище, свлачища в крайбрежните райони или наводнения при приливи, а 350 милиона жители на градове в световен план живеят с опасността от недостиг на вода; 3. припомня в този контекст споразумението от 26-ата конференция на страните за продължаване на усилията за ограничаване на повишаването на температурата до 1,5 oC над равнищата от прединдустриалния период (2) и призовава за по-бързо изпълнение на мерките в областта на климата, както и за допълнителна финансова подкрепа и насоки за МРВ; 4. отново отправя призива си към Рамковата конвенция на Обединените нации по изменение на климата (РКООНИК) да работи в партньорство с Конвенцията на ООН за биологичното разнообразие (UNCBD) и Програмата на ООН за развитие (UNDP) за една последователна рамка за неутралност по отношение на климата и издръжливост, защита на биологичното разнообразие и устойчиво развитие, като се избягват припокриващи се стратегии; приветства Декларацията от Единбург относно глобалната рамка за биологичното разнообразие за периода след 2020 г. (3), която дава пример за приобщаващ подход, който обхваща всички нива на управление; 5. отново подчертава, че е важно ЕС да демонстрира лидерска позиция с действията си във връзка с Европейския зелен пакт, така че Европа да стане първият неутрален по отношение на климата континент; подчертава, че е важно ЕС да увеличи усилията си за действително постигане на неутралност по отношение на климата до 2050 г., като същевременно систематично прилага принципа за „ненанасяне на вреди“ със стремеж към избягване на зависимостта от въглерода и изместването на въглеродни емисии; приветства пътя, очертан в Европейския закон за климата и пакета „Подготвени за цел
(1) (2) (3)
Резолюция на Европейския комитет на регионите относно „Зеленият курс в партньорство с местните и регионалните власти“ (ОВ C 79, 10.3.2020 г., стр. 1).
Пакт за климата от Глазгоу, параграф 15.
Edinburgh Declaration on the post-2020 global biodiversity framework („Декларация от Единбург относно глобалната рамка за биологичното разнообразие за периода след 2020 г.“).